Enne kaablite triibustamist kudusin Kerstile kevadise baretikese ja poolkindad. Tegime neist tema juures paar klõpsu ka. Ei ole see pildistamine kerge töö - imetlen kauneid fotoseeriaid blogides, mõtlesin kaua, kas panna siia neist veel mõni mu oskamatu pilt. Aga et eelmisel korral jäi objektiivi ette vaid osa kinnastest ... las nad siis olla siin. Pärast hea meelde tuletada, mis tehtud.    Baretti alustasin  soonikuga ja edasi kudusin lehemustrit ning siis hakkasin kahandama nii nagu parasjagu õige tundus, õpetust pole sellise mütsi kudumise juures vaja, sest iga lõng ja olemasolevad vardad on erinevad. Õnneks tuli välja selline petit beret, nagu ette olin kujutanud.                                                Veel on mul hea meel, et pildile jäi ja Liisu Arro kirssidega vaagen. Olen Liisu loomingu austaja ja kuigi mul endal pole veel tema kauneid töid, imetlen neid Kersti juures. Selle vaagna juurde tõi ta eile Liisu ateljeest veel hiigelsuure kaanega kausi - lihtsalt võrratu!